REGOLAMENT TAL-KUMISSIJONI (KE) Nru. 133/2006
tas-26 ta' Jannar 2006
li jemenda r-Regolament tal-Kummissjoni (KEE) Nru 3149/92 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju tal-persuni l-aktar fil-bżonn fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3730/87 tal-10 ta’ Diċembru 1987 li jistabbilixxi regoli ġenerali għar-rifornimenti tal-ikel minn stokkijiet tal-intervent lil organizzazzjonijiet indikati għad-distribuzzjoni lil persuni li huma l-iżjed fil-bżonn fil-Komunità (1), u b'mod partikolari l-Artikolu 6 tiegħu,
billi:
(1)
Ir-Regolament tal-Kummissjoni (KEE) Nru 3149/92 (2) jistabbilixxi r-regoli dettaljati għar-riforniment ta’ ikel mill-ħażniet tal-intervent għall-benefiċċju tal-persuni l-aktar fil-bżonn fil-Komunità.
(2)
Sabiex ikun żgurat li l-pjan annwali ta' distribuzzjoni għall-2006 jitwettaq sewwa, li ġie stabbilit bir-Regolament (KE) Nru 1819/2005 tal-Kummissjoni tat-8 ta' Novembru 2005 li jadotta pjan li jassenja lill-Istati Membri riżorsi, li għandhom jiġu attribwiti għas-sena finanzjarja 2006, għar-riforniment ta' oġġetti tal-ikel li jiġu mill-istokkijiet tal-intervent lill-persuni l-aktar fil-bżonn tal-Komunità (3), jeħtieġ li l-iskadenzi stabbiliti għall-irtirar tal-prodotti tal-ħalib tal-ħażniet tal-intervent jiġu adattati.
(3)
Il-prodotti li għandhom jiġu rtirati mill-ħażniet tal-intervent fil-kuntest tal-pjan annwali jistgħu jiġu pprovduti fl-istat li jkunu fih jew jiġu ttrasformati għall-manifattura ta' oġġetti tal-ikel, jew jistgħu jiġu rtirati bħala ħlas tar-riforniment jew il-manifattura ta' oġġetti tal-ikel użati fis-suq tal-Komunità. Għal dan it-tip ta' riforniment, għandhom jiġu ppreċiżati l-prodotti disponibbli fil-ħażniet tal-intervent li jistgħu jiġu rtirati bi ħlas għall-manifattura ta' prodotti taċ-ċereali. Il-kundizzjonijiet tas-sejħa għall-offerti previsti fl-Artikolu 4 tar-Regolament (KEE) Nru 3149/92 għall-organizzazzjoni tar-rifornimenti fl-Istati Membri f'dan il-każ għandhom għaldaqstant ikunu preċiżati.
(4)
Billi l-Komunità ssostni l-ispejjeż tat-trasport intra-Komunitarju fuq il-bażi tal-ispejjeż attwali, stabbiliti permezz tas-sejħa għall-offerti, m'għadux neċessarju li tiġi prevista l-preżentazzjoni ta' dokumenti li jippruvaw id-distanzi li jsiru biex dawn jiġu rimborsati.
(5)
L-Artikolu 3(1) tar-Regolament (KEE) Nru 3149/92, kif emendat bir-Regolament (KE) Nru 1903/2004 (4), jistabbilixxi li l-perjodu tat-twettiq tal-pjan annwali jiskadi fil-31 ta' Diċembru. Jeħtieġ għalhekk li t-terminu għat-trażmissjoni tar-rapporti annwali previst fl-Artikolu 10 tar-Regolament (KEE) Nru 3149/92 jiġi konsegwentement aġġustat.
(6)
Għaldaqstant jeħtieġ li r-Regolament (KEE) Nru 3149/92 jiġi emendat.
(7)
Il-miżuri previsti f'dan ir-Regolament jikkonformaw mal-opinjoni tal-kumitati ta' tmexxija kkonċernati,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3149/92 huwa emendat kif ġej:
(1)
Is-sentenza li ġejja hija miżjuda fit-tielet subparagrafu tal-Artikolu 3(2):
“Fil-każ ta' butir allokat lill-Istati Membri fil-kuntest tal-pjan annwali 2006, meta l-allokazzjonijiet ikunu jirrigwardaw kwantitajiet ogħla minn 500 tunnellata, għandu jitneħħa 70 % mill-kwantità tal-butir mill-ħażniet tal-intervent qabel l-1 ta' Marzu 2006.”
(2)
L-Artikolu 4 huwa emendat kif ġej:
(a)
fil-paragrafu 1(b), għandu jiddaħħal is-subparagrafu segwenti wara t-tielet subparagrafu:
“Bl-istess mod, meta ma jkunux disponibbli ċereali fil-ħażniet tal-intervent, il-Kummissjoni tista' tawtorizza t-teħid tar-ross mill-ħażniet tal-intervent bi ħlas għar-riforniment taċ-ċereali u l-prodotti magħmula miċ-ċereali li jinsabu fis-suq.”
(b)
is-sentenza li ġejja hija miżjuda fir-raba' subparagrafu tal-paragrafu 2(a):
“Bl-istess mod, meta r-riforniment ikun jirrigwarda ċereali jew prodotti miċ-ċereali bi skambju għal ross meħud mill-ħażniet tal-intervent, is-sejħa għall-offerti għandha tispeċifika li l-prodott li għandu jittieħed huwa ross li qed jinżamm minn aġenzija ta' intervent.”
(3)
Fl-Artikolu 7(2) it-test li ġej jissostitwixxi t-tieni sentenza:
“Għal dan il-għan, it-talba għar-rimbors għandha tinkludi d-dokumenti kollha neċessarji li jiġġustifikawha, b'mod partikolari dawk li jirrigwardaw it-trasport magħmul.”
(4)
Fl-ewwel subparagrafu tal-Artikolu 10 is-sentenza li ġejja tissostitwixxi l-ewwel sentenza:
“Kull sena, mhux aktar tard mit-30 ta' Ġunju, l-Istati Membri għandhom jibagħtu lill-Kummissjoni, rapport dwar it-twettiq tal-pjan fit-territorju tagħhom matul is-sena finanzjarja preċedenti.”
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta' Jannar 2006.